Hans Andersen (V), 2005-06-16:
I og med at kommunen får hele ansvaret for alle sociale tilbud, vil vi også opleve, at flere mennesker får tilbudt helhedsløsninger.
Borgeren skal kun henvende sig ét sted for at få hjælp.
Det indebærer også en styrkelse af borgerens retssikkerhed, fordi netop ansvaret for alle afgørelser og tilbud til borgeren samles et sted.
Borgerens retssikkerhed vil blive styrket ved at sikre udredningen i de primære led, nemlig hos den kommunale myndighed.
Venstre støtter derfor, at socialministeren i den kommende folketingssamling 2005-06 fremsætter et forslag til ændring af lov om social service, der skal styrke borgerens retssikkerhed.
Borgeren skal i sin afgørelse baseret på udredningen have en begrundelse for formålet med og indholdet af indsatsen samt det dag- eller døgntilbud, der skal yde denne indsats.
Den årlige rammeaftale mellem kommuner og region bliver et helt centralt værktøj på det sociale område og grundlaget for et struktureret samarbejde mellem kommuner og region.
Rammeaftalen vil være en klar forbedring i forhold til det nuværende system.
Kommunerne skal i rammeaftalen redegøre for deres behov, og hvordan de vil løse opgaverne, herunder deres forventede brug af regionale tilbud.
De indgåede rammeaftaler sikrer i modsætning til i dag, at der er de tilbud, kommunerne har brug for.
Det skaber tryghed og synlighed for borgeren.
Rammeaftalerne sikrer, at der sker en fortsat udvikling af de sociale tilbud, ligesom rammeaftalerne fastlægger håndteringen af tomme pladser, akutte behov og sikrer beredskab til løsning af ventelisteproblemer.
Dialogen mellem kommuner og region og hele processen omkring rammeaftalen sikrer en høj grad af åbenhed om og gennemsigtighed i, hvordan kommunerne tilrettelægger deres indsats, idet det synliggøres for borgere og f.eks. handicapråd, hvad der sker.
Venstre støtter, at rammeaftalerne skal være på plads senest 15. oktober hvert år.
Tilbudsportalen med en landsdækkende oversigt over kommunale, private, regionale tilbud på det sociale område bliver et afgørende redskab både for den kommunale myndighed, der skal finde det rette tilbud til borgeren, og for borgeren; portalen skaber synlighed og gennemsigtighed for borgeren.
Venstre støtter socialministerens ændringsforslag, hvorefter det netop bliver en betingelse M053S47324871subh.fm Page 4782
Tuesday, November 8, 2005 4:36 PM for, at den kommunale myndighed må anvende et tilbud til sine borgere, at tilbuddet er registreret i tilbudsportalen.
Venstre støtter også, at der bliver etableret et særligt tilsyn, der skal foretage stikprøvekontrol af rigtigheden af de data, som er registreret i tilbudsportalen.
Den vidensbaserede indsats styrkes med VISO.
Derved sikrer vi, at den bedste ekspertise kommer de mest komplekse behov til gode, uanset hvor i landet behovet eller ekspertisen befinder sig.
VISO vil med sin specialrådgivning og udredning være ensbetydende med en klar forbedring af indsatsen på landsplan i de mest komplicerede enkeltsager.
Samtidig betyder VISO, at staten påtager sig et medansvar for, at vidensudviklingen på det sociale område får et markant løft, ligesom staten fremover sikrer metodeudvikling inden for nye behandlingsformer.
Med disse to lovforslag, som vi skal til at behandle i dag, kan vi sikre, at der fortsat bevares og udvikles kvalificerede tilbud på det sociale område.
De sociale ydelser vil af hensyn til borgerne i højere grad blive løst i nærmiljøet og i et tæt samspil med de almindelige tilbud, og også borgere med særlige behov får adgang til specialiserede tilbud og behandlinger.
Vi skaber en ramme, der med et samlet ansvar hos én myndighed giver mulighed for sammenhængende løsninger for borgerne.
Alt i alt får vi et mere entydigt ansvar, mere nærhed og høj faglighed i den fremtidige sociale indsats, og derfor kan Venstre støtte lovforslaget og ændringsforslagene.
Til fru Karen J. Klint vil jeg sige, at netop det med, at kommunerne nu får et entydigt ansvar, betyder, at borgeren ikke bliver rundtosset af at løbe fra kommune til amt og fra amt til kommune, som tilfældet er i dag.
Der er ét sted at henvende sig, og det er hos kommunen.
Kommunen kan så sammen med borgeren henvende sig og få råd og vejledning med hensyn til at udvikle et tilbud.
Det er også således, at der i forbindelse med den rammeaftale, der skal indgås mellem kommunerne og regionen, er en mulighed for at aftale, at man skal udvikle visse bestemte tilbud.